KIRJALLINEN KYSYMYS E-2733/02

esittäjä(t): Nelly Maes (Verts/ALE) komissiolle

(30. syyskuuta 2002)

Aihe: Eurooppalaiselle öljynjalostusteollisuudelle annettava rahoitustuki

Vuonna 2000 annetusta vastauksesta kirjalliseen kysymykseen E-2126/99(1) saimme tietää, että tuen antaminen hiilivetyalalle aloitettiin vuonna 1975, ja yhteensä rahoitustukea on myönnetty noin 750 miljoonaa euroa.

Viimeksi kuluneina kahtena vuosikymmenenä on Euroopan komission energiapolitiikka perustunut yhä selvemmin kolmeen tavoitteeseen: energiahuollon riittävyyteen, ympäristöystävällisyyteen ja kilpailuasetelman vahvistamiseen.

1. Antaako EU edelleen rahoitusapua maaöljyteollisuudelle?

2. Jos vastaus on myönteinen, voiko komissio antaa kattavan selvityksen Euroopan öljyteollisuudelle vuodesta 1973 lähtien annetusta rahoitustuesta eriteltynä jäsenvaltioittain?

3. Miten komissio perustelee Euroopan öljyalalla annetun taloudellisen tuen?

4. Onko komissio Johannesburgin huippukokouksen jälkeenkin yhä sitä mieltä, että öljyteollisuudelle annettava rahoitustuki ei ole ristiriidassa hiilidioksidipäästöjen vähentämiseen tähtäävien toimenpiteiden kanssa?

(1) EYVL C 170 E, 20.6.2000, s. 145.

Loyola de Palacion komission puolesta antama vastaus

(12. marraskuuta 2002)

1. Komissio antaa viidennestä puiteohjelmasta (19982002) rajoitetusti tukea tutkimuksen ja teknologisen kehittämisen (TTK) lyhyen aikavälin toimille öljyteollisuuden alalla. Kuudenteen puiteohjelmaan ei puolestaan sisälly lainkaan rahoitustukea öljyteollisuuteen liittyville lyhyen aikavälin TTK-toimille. Komission julkaiseman Euroopan energiahuoltostrategiaa koskevan vihreän kirjan(1) mukaan yhteisön tukea tulisi vastedes myöntää kaikille uusille tekniikoille (puhtaat ajoneuvot, polttokennot, eristys, aurinkoenergia jne.) ja tuki tulisi suunnata paremmin käyttäjien tarpeita ajatellen eikä tukea jo olemassa olevaa tekniikkaa.

2. Innovatiivisen öljy- ja kaasuteknologian lyhytaikaisen demonstroinnin tukemista on vuodesta 1998 asteittain vähennetty, ja tukea on suunnattu uusiutuviin energialähteisiin ja energiansäästöhankkeisiin. Komissio on kuitenkin innovatiivisen teknologian tasapuolisen edistämisen kannalla, joten rajoitettu määrä tukea myönnetään myös perinteisiin energialähteisiin, kuten öljy- ja kaasuteknologiaan. On syytä lisätä, että öljy- ja kaasuteknologian tuessa on aina annettu etusija hankkeille, joissa vähennetään fossiilisten polttoaineiden käytön ympäristövaikutuksia. Komissio ei julkista jäsenvaltiokohtaisesti eriteltyä selvitystä myönnetyistä tutkimusvaroista.

3. Euroopan yhteisö on tukenut hankkeita, jotka ovat teknologisesti innovatiivisia ja edustavat uutta tekniikkaa, jolla tehostetaan öljyn ja kaasun etsintää ja tuotantoa erityisesti Pohjanmerellä ja parannetaan siten energian toimitusvarmuutta Euroopassa ympäristöä vahingoittamatta. Vuosina 19751998 annetun yhteisön rahoitustuen suurimpia edunsaajia eivät olleet öljyntuottajat vaan öljyteollisuuden palvelu- ja toimitusalalla toimivat lähinnä pienet ja keskisuuret yritykset, jotka eivät olisi pystyneet kehittämään innovatiivisia tekniikoita ilman yhteisön rahoitustukea. Porauslaitteiston käytöstä poistamiseen ja vedenpuhdistukseen myönnetyn yhteisön tuen avulla on kehitetty onnistuneita ympäristöä säästäviä ratkaisuja.

On huomattava, että kyseessä ei ole varsinainen tuki vaan osallistuminen rahoitukseen, jolla rahoitetaan innovatiivisen ja tehokkaan energiateknologian demonstrointia. Itse asiassa öljy- ja kaasuyhtiöille ei ole annettu lainkaan tukia, koska se on vastoin yhteisön kilpailulainsäädäntöä.

4. Tällä hetkellä ei ole suunnitteilla rahoitustukea öljyteollisuuteen liittyville lyhyen aikavälin TTK-toimille. Eräänä esimerkkinä hiilivetyteknologian merkityksestä kasvihuonepäästöjen alentamisessa voidaan kuitenkin mainita tekniikka, jota kutsutaan nimellä hiilidioksidin maanalainen varastointi. Tämän tekniikan avulla kasvihuonekaasuja voidaan varastoida turvallisesti ja pysyvästi maanalaisiin varastoihin.

(1) KOM(2000) 769 lopullinen.